Rolf Myklebust

Rolf Jacobsen Myklebust (1908–1990)Ottar Grepstad, Rolf Myklebust i Store norske leksikon var en norsk fiolinist og kringkastingsmedarbeider.

 Musiker og kringkastingsmann 
Han var utdannet som fiolinist hos Gustav Fr. Lange ved Musikkonservatoriet i Oslo, der han debuterte i 1931. I begynnelsen av karrieren spilte han i kino- og teaterorkestre og vikarierte i Nationaltheatrets orkester og i Filharmonien. Deretter var han fast ansatt som 1. fiolinist i Oslo Filharmoniske Orkester fra 1940 til 1952.

Han ledet Turdansensemblet og Rolf Myklebusts ensemble i mange radiosendinger, og spilte inn en rekke plater med turdanser og bygdedanser. En skade i venstre finger tvang ham til å slutte i Filharmonien, og han takket i 1952 ja til å overta som programsekretær i NRKetter Eivind Groven (1901–1977).

Myklebust gjorde over tretti tusen opptak med norske folkemusikere, og redigerte programposten Folkemusikktimen fra 1952 til 1978. Hans virke i NRK ble ført videre av Sven Nyhus (født 1932), og videreføringen av ensemblespillet ble tatt hånd om av Kai Angel Næsteby (1920–2003). Næsteby hadde spilt i både Myklebusts ensemble og Turdansensemblet i en årrekke. 

Myklebust arrangerte godt over hundre gamle danser for ensemble med tre fioliner, bratsj, klarinett og kontrabass som den foretrukne besetning. Sogn og Fjordane sitt fylkesarkiv gjorde i 2012 ferdig et arkiv etter Rolf Myklebust, bestående av seks kassetter og tretten spoleband.Rolf Myklebust-prosjektet er avslutta i Sogn og Fjordane fylkesarkiv den 2. juni 2012.  

 Familie 
Han var sønn av Jakob Myklebust (1879–1976) og Rakel Myklebust (født 1883), begge født på Breim.Ifølge Folketellingen 1910 da familien var bosatt på Myklegaard i Stryn. Foruten å være skredder i Stryn, der Rolf vokste opp, var faren fiolinist og spilte i flere band sammen med Jens Maurseth (1863–1932).Tause Kjelder 

 Utmerkelser 
 Kongens fortjenstmedalje i gull 1978
 Kringkastingsprisen 1978
 Fylkeskulturprisen i Sogn og Fjordane
 Æresmedlem i Norsk Musikerforbund og Landslaget for spelemenn

 Utgivelser 

 Referanser 

 Eksterne lenker 


Kategori:Norske fiolinister
Kategori:Norske dirigenter
Kategori:Norske folkemusikere
Kategori:Norske radioprogramledere
Kategori:Programledere for NRK Radio
Kategori:Kongens fortjenstmedalje i gull
Kategori:Personer fra Stryn kommune